ഒറ്റിസ്കോ തടാകം

**ഒറ്റിസ്കോ തടാകം** ന്യൂയോർക്കിലെ പതിനൊന്ന് ഫിംഗർ തടാകങ്ങളുടെ കിഴക്കേയറ്റത്തായി സ്ഥിതിചെയ്യുന്ന തടാകമാണ്. 2,048 ഏക്കർ (8.29 ചതുരശ്ര കിലോമീറ്റർ) വിസ്തൃതിയുള്ള ഈ തടാകം സിറാക്കൂസ് നഗരത്തിന്റെ തെക്കുപടിഞ്ഞാറായി, ഒനോണ്ടാഗ കൗണ്ടിയിലാണ് സ്ഥിതി ചെയ്യുന്നത്.

## ചരിത്രം
തടാകത്തിന്റെ നിർഗമനമാർഗ്ഗമായ നയൻ മൈൽസ്‍ ക്രീക്കിന്റെ ഇറോക്വോയിസ് നാമമായ *Us-te-ke*, അതായത് "കയ്പുള്ള-നട്ട്-ഹിക്കറി" യിൽ നിന്നായിരിക്കാം ഒറ്റിസ്കോ തടാകത്തിന്റെ പേര് ഉരുത്തിരിഞ്ഞത്. 1825-ൽ പ്രസിദ്ധീകരിച്ച ഒരു പഴയ ഭൂപടത്തിലെങ്കിലും "ഒസ്റ്റിസ്കോ" എന്ന് രേഖപ്പെടുത്തിയിട്ടുണ്ട്. "ജലം വളരെയധികം വറ്റിപ്പോയി" എന്നർഥമുള്ള ഓസ്റ്റിക്ക്നി എന്ന വാക്കിൽ നിന്നോ അല്ലെങ്കിൽ "ജലം കുറവാണ്" എന്നർത്ഥമുള്ള ഓസ്റ്റിക്ക് എന്ന വാക്കിൽ നിന്നോ ആയിരിക്കാം ഈ പേര് ഉരുത്തിരിഞ്ഞത്.

യൂറോപ്യൻ കുടിയേറ്റത്തിന് മുമ്പ്, ഒനോണ്ടാഗ ജനത കാലാവസ്ഥാനുസൃത മത്സ്യബന്ധനത്തിനും വേട്ടയാടലിനും ഈ തടാകം ഉപയോഗിച്ചിരുന്നു, എന്നിരുന്നാലും സ്ഥിരമായ വാസസ്ഥലങ്ങളൊന്നും നിലവിലില്ലായിരുന്നു. അമേരിക്കൻ വിപ്ലവ യുദ്ധത്തിനുശേഷം, ഒറ്റിസ്കോ തടാകത്തിന് ചുറ്റുമുള്ള ഭൂമി സൈനികർക്ക് യുദ്ധത്തിൽ അവരുടെ സേവനത്തിനുള്ള പ്രതിഫലമായി നൽകി. 1804-ൽ ഒലിവർ ടട്ടിൽ ഇന്ന് ഒട്ടിസ്കോ നഗരമായി അറിയപ്പെടുന്ന ഒട്ടിസ്കോ തടാകമുഖത്തിന് സമീപത്തായി ആദ്യത്തെ വീട് സ്ഥാപിച്ചു.

1869-ൽ, തടാകത്തിന്റെ നിർഗമനമാർഗ്ഗത്തിന് സമീപം ഒരു അണക്കെട്ട് നിർമ്മിച്ച് ഒട്ടിസ്കോ തടാകം വലുതാക്കിയതോടെ ഇത് തടാകത്തെ ഈറി കനാലിന്റെ റിസർവോയറായി ഉപയോഗിക്കാൻ പ്രാപ്തമാക്കി. അണക്കെട്ടിൻ്റെ നിർമ്മാണം തടാകത്തിലെ ജലനിരപ്പ് ഒമ്പത് അടിയോളം (2.7 മീറ്റർ) ഉയർത്തുകയും തടാകത്തിന്റെ തെക്കേയറ്റത്തുള്ള ഒരു റോഡിൽ വെള്ളം കയറുകയും ചെയ്തു. റോഡ് പുനർനിർമിക്കുന്നതിന്, ഹെംലോക്ക് മരത്തടികൾ ഉപയോഗിച്ച് ഒരു കോസ്‌വേ നിർമ്മിച്ചു. കൊടുങ്കാറ്റിൽ തകർന്ന കോസ്‌വേ 1983-ൽ പുനർനിർമ്മിക്കുന്നതിന് മുമ്പ് ഉപയോഗശൂന്യമായി.

1908 മുതൽ ഒനോണ്ടാഗ കൗണ്ടിയുടെ തെക്ക്, പടിഞ്ഞാറൻ പകുതിയിലെ നിവാസികൾക്ക് പൊതു കുടിവെള്ള സ്രോതസ്സായി ഒറ്റിസ്കോ തടാകം ഉപയോഗിച്ചുവരുന്നു. 1909-ൽ, അണക്കെട്ടിന്റെ സംഭരണ ശേഷി വർധിപ്പിക്കുന്നതിനായി തടാകത്തിലെ ജലനിരപ്പ് നാല് അടി (1.2 മീ) കൂടി വർദ്ധിപ്പിച്ചു. ഇന്ന്, പൊതു ജലവിതരണത്തിനുള്ള തടാകത്തിന്റെ ഉപയോഗം നിയന്ത്രിക്കുന്നത് ഒനോണ്ടാഗ കൗണ്ടി വാട്ടർ അതോറിറ്റിയാണ്. 2011-ൽ, ഒട്ടിസ്കോ തടാകം പ്രതിദിനം 17,280,000 യുഎസ് ഗാലൻ (65,400,000 ലിറ്റർ) ജല വിതരണം ചെയ്തു.

## വിവരണം
ഒറ്റിസ്കോ തടാകത്തിന് ഏകദേശം 5.4 മൈൽ (8.7 കി.മീ) നീളവും ഏറ്റവും വീതി കൂടിയ ഭാഗത്തിന് 0.75 മൈൽ (1.21 കി.മീ) വീതിയുമുണ്ട്. ശരാശരി 33 അടി (10 മീറ്റർ) ആഴമുള്ള തടാകം പരമാവധി 66 അടി (20 മീറ്റർ) ആഴത്തിൽ വരെ എത്തുന്നു. ഇതിന് 2,048 ഏക്കർ (8.29 ചതുരശ്ര കിലോമീറ്റർ) വിസ്തീർണ്ണവും കൂടാതെ 21 ബില്യൺ യുഎസ് ഗാലൻ (79,000,000 m3) ജലം ഉൾക്കൊള്ളാനും സാധിക്കുന്നു. തടാകത്തിൽനിന്നുള്ള ഒഴുക്ക് ആദ്യം നയൻമൈൽ ക്രീക്ക് വഴി ഒനോണ്ടാഗ തടാകത്തിലേക്കും പിന്നീട് സെനെക, ഓസ്‌വെഗോ നദികൾ വഴി ഒണ്ടാറിയോ തടാകത്തിലേക്കും പ്രവേശിക്കുന്നു.

ഒറ്റിസ്കോ തടാകം പൂർണ്ണമായും ഒനോണ്ടാഗ കൗണ്ടിയിൽ സ്ഥിതിചെയ്യുന്നതും മാർസെല്ലസ്, ഒറ്റിസ്കോ, സ്പാഫോർഡ് പട്ടണങ്ങളാൽ അതിർത്തി പങ്കിടുന്നതുമാണ്. ഇതിന്റെ നീർത്തടത്തിൽ 38.7 ചതുരശ്ര മൈൽ (100 ചതുരശ്ര കിലോമീറ്റർ) പ്രാഥമികമായി ഗ്രാമീണ മേഖലയിലാണ്. നീർത്തടത്തിൻ്റെ 42 ശതമാനം കാർഷിക മേഖലയും 33% വനവും 9% കുറ്റിക്കാടുകളുമാണ്. നീർത്തടത്തിന്റെ ഏകദേശം 13% ഭാഗം തണ്ണീർത്തടങ്ങളും തുറന്ന ജലഭാഗവുമാണ്. തടാകത്തിന്റെ നീർത്തടത്തിനുള്ളിലെ പകുതിയോളം വീടുകളും തടാക തീരത്തോ സമീപത്തോ ആണ് സ്ഥിതി ചെയ്യുന്നത്.

യു.എസ്. പരിസ്ഥിതി സംരക്ഷണ ഏജൻസിയുടെ അഭിപ്രായത്തിൽ, കൃഷി, പാർപ്പിട ഭൂവിനിയോഗം, ഒഴുക്കുവെള്ളത്താലുള്ള മണ്ണൊലിപ്പ് എന്നിവയിൽ നിന്നുള്ള ഉറവിട മലിനീകരണം ഒറ്റിസ്കോ തടാകത്തെ ബാധിക്കുന്നു. ഈ സ്രോതസ്സുകളിൽ നിന്നുള്ള മലിനീകരണത്തിൽ കീടനാശിനികളും വളങ്ങളും, മണ്ണൊലിപ്പിൽ നിന്നുള്ള അവശിഷ്ടങ്ങളും മോശം കൃഷിരീതികളും, സെപ്റ്റിക് സംവിധാനങ്ങൾ, പുൽത്തകിടികൾ, നിർമ്മാണ സ്ഥലങ്ങൾ എന്നിവയിൽ നിന്നുള്ള ഒഴുക്കും ഉൾപ്പെടുന്നു. വള്ളക്കാർ വഴി തടാകത്തിലെ വെള്ളത്തിലേക്ക്  എത്തിപ്പെടുന്ന സീബ്രാ ചിപ്പികൾ കൊണ്ടുവരുന്ന ഗുരുതരമായ പ്രശ്‌നങ്ങളെയും നിലവിൽ തടാകം നേരിടുന്നു.

## വിശ്രമകേന്ദ്രം
സിറാക്കൂസ് നഗരത്തിന് ഏറ്റവും അടുത്ത്, ഫിംഗർ തടാകങ്ങൾക്കു സമീപത്തുള്ള തടാക പ്രദേശം വേനൽക്കാലത്ത് ഒരു പ്രശസ്തമായ വിനോദ കേന്ദ്രമാണ്. ബാസ് സീസണിന്റെ ആദ്യ ദിവസം, അതായത് സാധാരണയായി ജൂണിലെ രണ്ടാം ആഴ്ചയുടെ അവസാനത്തിൽ, ഒരു വാർഷിക മത്സ്യബന്ധന മത്സരം ഇവിടെ നടത്തപ്പെടുന്നു. ഒരു കൗണ്ടി പാർക്കും ഒരു പൊതു ബോട്ട് ലോഞ്ചും പൊതു ഉപയോഗത്തിനായി ഇവിടെ ലഭ്യമാണ്. രണ്ട് സ്വകാര്യ ബോട്ട് ലോഞ്ചുകൾ തടാകത്തിൻ്റെ തെക്കുകിഴക്കൻ ഭാഗത്തായി സ്ഥിതിചെയ്യുന്നു.

## അവലംബം